भोपाल. शादी समारोहों के दौरान गहनों व नगदी की चोरी के शिकार कुछ लोग संगठित होकर चोरों की तलाश कर रहे हैं। वे गार्डनों में लगे घटिया क्वालिटी के कैमरों की धुंधली फुटेज को हाईटेक सॉफ्टवेयर से साफ करने के बाद वॉट्सएप जैसे सोशल एप्लिकेशन पर चोरों के फोटोग्राफ जारी कर रहे हैं। इतना ही नहीं, वर्तमान में ये लोग दो से चार लोगों का ग्रुप बनाकर गार्डनों के बाहर भी खड़े हो रहे हैं, ताकि चोरों को पकड़ा जा सके। उनके द्वारा इकट्ठे किए गए सुबूतों से पुलिस भी इस चोर गिरोह के नजदीक पहुंच चुकी है।
केस-1
12 दिसंबर को जीवायएमसी में सुरेंद्र शिवहरे की बहन सपना की शादी थी। परिजनों ने सुरेंद्र की दादी दमयंती शिवहरे को छह लाख रुपए कीमत के गहनों से भरा बैग दे रखा था। इस दौरान शादी में पहुंचे दो लड़के दादी के पास ही कुर्सी पर बैठ गए। लड़कों ने उनके ऊपर धीरे से रायता फैला दिया। अचानक कपड़े खराब होने पर उनका ध्यान बैग से हटा और मौके का फायदा उठाकर लड़के गहनों से भरा बैग लेकर भाग गए। जीवायएमसी में लगे सीसीटीवी कैमरों में धुंधली रिकॉर्डिंग होने के कारण पुलिस की जांच धीमी पड़ गई।
केस-2
12 फरवरी 2015 को गाेयल वाटिका में सतीश गोडिया की बहन बबीता की शादी थी। सतीश की बुआ लक्ष्मी देवी के पास गहने व रुपयों से भरा बैग था। इस दौरान दो लड़के उनके पास पहुंचे और उनके कपड़ों पर रायता फैला दिया। कपड़े साफ करने के दौरान उनका ध्यान बैग से हट गया। लड़कों ने मौके का फायदा उठाया और बैग लेकर भाग गए। जब पुलिस ने कैमरों की रिकॉर्डिंग देखी, घटना के पहले व बाद की रिकॉर्डिंग तो मौजूद है, लेकिन घटना की फुटेज नहीं है। इस कारण पड़ताल आगे नहीं बढ़ पाई।
शिवहरे और गोडिया फैमिली के फंक्शन में चोरों ने एक ही ट्रिक के जरिए वारदात की थी। उन्होंने कीमती सामान संभालने वाले रिश्तेदार के कपड़ों पर रायता िगराया और उसका ध्यान बांटकर माल पार कर दिया। बाद में जब सुबूत इकट्ठे करने के बाद पुलिस को दिए गए और पुलिस ने अपने मुखबिर सक्रिय किए, तो खुलासा हुआ कि इस गिरोह के तार भोपाल संभाग के एक जिले से जुड़े हैं।
घोषित किया 50 हजार का इनाम
जीवायएमसी में शिवहरे परिवार के शादी समारोह के दौरान की गई छह लाख की चोरी के मामले में फरियादी सुरेंद्र के परिवार ने 50 हजार रुपए के इनाम की घाेषणा भी कर दी है। सुरेंद्र के अनुसार हम हर हाल में चाेरों तक पहुंचना चाहते हैं। यदि ये चोर नहीं पकड़े गए तो न जाने कितने लोगों के शादी समारोह में पहुंचकर को नुकसान पहुंचाएंगे। इनका पकड़ा जाना बहुत जरूरी है।
सॉफ्ट टारगेट होते हैं बुजुर्ग
समारोह में चोरी की घटनाओं से बचने के लिए सावधानी बरतनी चाहिए। गहने व नगदी कभी भी बुजुर्गों व महिलाओं के पास नहीं रखने चाहिए, क्योंकि वे सॉफ्ट टारगेट होते हैं। हमेशा कोशिश रखनी चाहिए कि गहनों से भरा बैग सुरक्षित व जिम्मेदार हाथों में रहे।
खाना गिराकर करते हैं वारदात
ऐसे गिरोह कपड़ों पर कभी दही बड़े, तो कभी सब्जी फैलाकर चोरी की वारदात को अंजाम देते हैं। कपड़े खराब होते ही महिला या पुरुष यह भूल जाते हैं कि वे किसी वारदात का शिकार हो रहे हैं। उनका ध्यान कपड़ों को साफ करने पर चला जाता है और इस हड़बड़ी में गहनों या नोटों से भरा बैग पार कर लिया जाता है।
सुबूत जुटा रहा हूं
मेरी बहन की शादी के दौरान चोरी की वारदात गार्डन के कैमरों में कैद हुई, लेकिन धुंधली फुटेज के कारण चोरों की पहचान नहीं हो सकी। मैंने परिवार के सदस्यों के मोबाइल व शादी में कराई गई वीडियोग्राफी की फुटेज देखी, तो चोर बैग ले जाते नजर आए हैं, लेकिन उनका चेहरा विपरीत दिशा में होने के कारण दिख नहीं रहा है। मैंने सारे सुबूत पुलिस को सौंप दिए हैं।
सुरेंद्र शिवहरे, फरियादी
फुटेज ही गायब हो गई
मेरी बहन की शादी में पांच लाख के गहने व नगदी चोरी हो गए थे। मैंने पुलिस को गोयल वाटिका के कैमरों की रिकॉर्डिंग उपलब्ध कराई। वारदात से पहले व बाद की फुटेज मिली, लेकिन घटना की रिकॉर्डिंग नहीं थी। बाद में पता चला कि पूरी रिकॉर्डिंग करप्ट हो गई है। अब मैं पुलिस के संपर्क में हूं और सुरेंद्र के साथ मिलकर चोरों को पकड़वाना चाहता हूं।
सतीश गोडिया, फरियादी
मिल गए हैं क्लू
शादियों में की गई चोरी की वारदातों के क्लू हमें मिल गए हैं। यह गिरोह बच्चों से वारदात करा रहा है। हमारी कोशिश है कि गिरोह के मुखिया को पकड़ें, जिससे अन्य वारदातों का खुलासा किया जा सके।
हरिनारायणचारी मिश्रा, एसपी
hin_Deva hne_Deva hin_Deva hne_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva awa_Deva mag_Deva hin_Deva bho_Deva hin_Deva hin_Deva bho_Deva